Afsondering: ACDP waarsku oor misdaadrekord vir oortredingsGemoedere in Pinetown loop hoog nadat ‘n man wat glo die polisie gevloek het, hom verset teen inhegtenisneming. Duisende mense is reeds vir oortredings van die afsonderingsregulasies aangekla. (Foto: Doctor Ngcobo/ANA) Die ACDP het Suid-Afrikaners wat ŉ skulderkenningsboete vir ŉ oortreding van die afsonderingsregulasies betaal, gewaarsku dat dit neerkom op ŉ misdaadrekord en vra nou vir ŉ wysiging om dít te verhoed. ACDP-LP Steve Swart sê talle mense besef moontlik nie die gevolge daarvan om ŉ skulderkenningsboete te betaal nie. Hulle moet dit eerder oorweeg om ŉ skriftelike voorlegging aan die Nasionale Vervolgingsgesag (NVG) te doen as hulle aangekla word van ŉ oortreding van die regulasies. “Baie mense wat die regulasies oortree, gaan skulderkenningsboetes betaal om ŉ hofverskyning te vermy,” het Swart gesê. “Die meeste van hulle besef nie dat hulle dan ŉ misdaadrekord gaan hê wat ŉ ernstige uitwerking behels as hulle aansoek doen om werk nie. Dit gaan ook ander regsimplikasies inhou.” Swart het gevra vir ŉ wysiging aan die bepalings sodat dit nie die geval gaan wees nie. Sommige bepalings is hoogs omstrede en opposisiepartye vra dat sekere afsonderingsregulasies – wat nou al twee maande lank geld – verslap word. Swart sê daar is ŉ wydverspreide gevoel dat sommige bepalings “irrasioneel” is. Dit sluit in die aandklokreël wat geld, asook die beperkings op oefening en handel. Teen die einde van April – ná die eerste maand van die afsondering – is meer as 118 000 mense al aangekla van oortredings van die Wet op Rampbestuur wat tans geld, het Swart gesê. Polisielede op patrollie in Limpopo tydens die afsonderingstydperk. (Foto: SA Polisie/Twitter) “Die ACDP doen ŉ beroep op die minister [van justisie] om dringend aandag aan die kwessie te gee, gegewe die groot getal gewoonlik wetsgehoorsame burgers wat in hegtenis geneem en ingevolge die afsonderingsbepalings aangekla is. “Intussen raai ons diegene wat reeds in hegtenis geneem en aangekla is aan om voorleggings aan die NVG te doen, veral as die oortreding as gering beskou word.” Die kantoor van die Wes-Kaapse LUR vir gemeenskapsveiligheid, Albert Fritz, het gesê die skulderkenningsboete gaan geld as ŉ vorige veroordeling. Dit kan moontlik nié op die lys van vorige veroordelings wat aan die hof voorgelê word, verskyn nie omdat vingerafdrukke gewoonlik nie geneem word wanneer iemand ŉ skulderkenningsboete betaal nie. ŉ Hof kan egter die oortreding in berekening bring as die beskuldigde só ŉ boete voorheen betaal het en nou vir ŉ soortgelyke oortreding teregstaan. Die aanklaer of ondersoekbeampte kan ŉ vorm by die klerk van die hof indien wat die vorige oortreding kan aandui en wat dan tydens vonnisoplegging oorweeg kan word. Swart sê dit lyk of diegene wat wél skulderkenningsboetes vir oortredings van die afsonderingsregulasies betaal, se vingerafdrukke inderdaad geneem en hulle formeel aangekla word. Dit gaan dan as ŉ misdaadrekord wys. Die adjunkminister van justisie en korrektiewe dienste, John Jeffery, het gesê die departement werk nou al ŉ geruime tyd aan ŉ wetswysiging wat die aantal skulderkenningsboetes wat ŉ misdaadrekord tot gevolg het, sal beperk. Hy het benadruk dat die departement nou al ŉ wyle werk aan die wysiging en dat dit nie oorweeg word as ŉ maatreël wat spesifiek van toepassing is op diegene wat die Covid-19-afsonderingsregulasies oortree nie.